**СТОПАНСКА КОНЮНКТУРА**

**БИЗНЕС АНКЕТИ НА НСИ, НОЕМВРИ 2024 ГОДИНА**

През ноември 2024 г. **общият показател на бизнес климата** запазва равнището си от октомври (от 16.9% на 17.0%) (виж фиг. 1 от приложението), като подобрение е регистрирано единствено в промишлеността.

**Промишленост.** Съставният показател „бизнес климат в промишлеността“ се покачва с 2.5 пункта (от 13.3% на 15.8%) (виж фиг. 2 от приложението), което се дължи на позитивните оценки и очаквания на промишлените предприемачи за бизнес състоянието на предприятията. Оптимистични са и прогнозите им за производствената активност през следващите три месеца (виж фиг. 3 от приложението).

Най-сериозните затруднения за дейността остават свързани с несигурната икономическа среда и недостигa на работна сила, посочени съответно от 51.5 и 29.9% от предприятията (виж фиг. 4 от приложението).

Относно продажните цени в промишлеността по-голяма част от мениджърите предвиждат те да останат без промяна през следващите три месеца (виж фиг. 5 от приложението).

**Строителство.** През ноември съставният показател „бизнес климат в строителството“ се понижава с 0.8 пункта (от 21.2% на 20.4%) (виж фиг. 6 от приложението) в резултат на резервираните оценки на строителните предприемачи за настоящото бизнес състояние на предприятията. По тяхно мнение настоящата строителна активност е намалена в сравнение с предходния месец, като и прогнозите за дейността през следващите три месеца са по-песимистични (виж фиг. 7 от приложението). Последната анкетата отчита и увеличение на броя на клиентите със закъснения в плащанията.

Несигурната икономическа среда, недостигът на работна сила и цените на материалите продължават да са основните фактори, ограничаващи развитието на бизнеса (виж фиг. 8 от приложението).

По отношение на продажните цени прогнозите на преобладаващата част от строителните предприемачи са за запазване на тяхното равнище през следващите три месеца (виж фиг. 9 от приложението).

**Търговия на дребно.** Съставният показател „бизнес климат в търговията на дребно“ запазва нивото си от октомври (от 23.6% на 23.7%) (виж фиг. 10 от приложението). Същевременно прогнозите на търговците на дребно както за обема на

продажбите (виж фиг. 11 от приложението), така и за поръчките към доставчиците през следващите три месеца остават неблагоприятни.

Несигурната икономическа среда e посочена от мениджърите като основна пречка за дейността в сектора. През последния месец е регистрирано и засилване на негативното влияние на фактора „недостиг на работна сила“, който измества на трето място затрудненията на предприятията, свързани с конкуренцията в бранша (виж фиг. 12 от приложението).

Относно продажните цени по-голяма част от търговците на дребно не предвиждат промяна през следващите три месеца (виж фиг. 13 от приложението).

**Услуги[[1]](#footnote-1)**. През ноември съставният показател „бизнес климат в сектора на услугите“ спада с 3.9 пункта (от 13.4% на 9.5%) (виж фиг. 14 от приложението) в резултат на песимистичните оценки и очаквания на мениджърите за бизнес състоянието на предприятията. Негативни са и мненията им относно настоящото и очаквано търсене на услуги (виж фиг. 15 от приложението).

Най-сериозните проблеми за развитието на бизнеса остават свързани с несигурната икономическа среда, недостигa на работна сила и конкуренцията в бранша (виж фиг. 16 от приложението).

Прогнозите на мениджърите по отношение на продажните цени в сектора на услугите през следващите три месеца продължават да са в посока на увеличение (виж фиг. 17 от приложението).

**Методологични бележки**

Бизнес наблюденията в промишлеността, строителството, търговията на дребно и сектора на услугите събират информация за мненията на предприемачите по отношение на състоянието и развитието на техния бизнес.

От май 2002 г. всички бизнес наблюдения се финансират съвместно от НСИ и Европейската комисия () съгласно подписани споразумения между двете институции. НСИ се ангажира да провежда наблюденията съгласно Хармонизираната програма на Европейския съюз. Всяко съобщение или публикация на НСИ е с автор НСИ и Комисията не носи отговорност за ползата, която може да бъде извлечена от информацията, съдържаща се в тях.

От юли 2010 г. НСИ публикува данните от бизнес анкетите съобразно новата Класификация на икономическите дейности (КИД - 2008) (NACE Rev. 2). Всички динамични редове са преизчислени съобразно Класификацията и са съпоставими във времето.

Отговорите на въпросите от анкетите са представени в тристепенна категорийна скала от типа: „увеличение“, „без промяна“, „намаление“ или „над нормално“, „нормално“, „под нормално“. Балансите на оценките се изчисляват като разлика на относителните дялове по екстремните варианти на отговор. Показателят „бизнес климат“ е средна геометрична на балансите на оценките за настоящата и за очакваната бизнес ситуация в предприятията през следващите шест месеца.

Общият показател на бизнес климата е средна претеглена на четири отраслови показателя на бизнес климата - в промишлеността, строителството, търговията на дребно и сектора на услугите, като последният показател е включен в общия динамичен ред от май 2002 година.

**Приложение**

**Фиг. 1. Бизнес климат - общо**

**Фиг. 2. Бизнес климат в промишлеността**

**Фиг. 3. Очаквана производствена активност в промишлеността през следващите три месеца**

**Фиг. 4. Фактори, затрудняващи дейността в промишлеността**

**(Относителен дял от предприятията)**

**Фиг. 5. Очаквания за продажните цени в промишлеността през следващите три месеца**

**Фиг. 6. Бизнес климат в строителството**

**Фиг. 7. Очаквана строителна активност през следващите три месеца**

**Фиг. 8. Фактори, затрудняващи дейността в строителството**

**(Относителен дял от предприятията)**

**Фиг. 9. Очаквания за продажните цени в строителството през следващите три месеца**

**Фиг. 10. Бизнес климат в търговията на дребно**

**Фиг. 11. Очаквания за продажбите в търговията на дребно през следващите три месеца**

**Фиг. 12. Фактори, затрудняващи дейността в търговията на дребно**

**(Относителен дял от предприятията)**

**Фиг. 13. Очаквания за продажните цени в търговията на дребно през следващите три месеца**

**Фиг. 14. Бизнес климат в сектора на услугите**

**Фиг. 15. Очаквано търсене в сектора на услугите през следващите три месеца**

**Фиг. 16. Фактори, затрудняващи дейността в сектора на услугите**

**(Относителен дял от предприятията)**

**Фиг. 17. Очаквания за продажните цени в сектора на услугите през следващите три месеца**

1. Без търговия. [↑](#footnote-ref-1)